Document ID: 32011R0310

REGOLAMENT TAL-KUMMISSJONI (UE) Nru 310/2011
tat-28 ta' Marzu 2011
li jemenda l-Annessi II u III mar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu ta' aldikarb, bromopropilat, klorfenvinfos, endosulfan, EPTC, etjon, fentjon, fomesafen, metabenztjażuron, metidatjon, simażina, tetradifon u triforina f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-aldikarb, il-bromopropilat, il-klorfenvinfos, l-endosulfan, l-EPTC, l-etjon, il-fentjon, il-metidatjon, is-simażina u t-triforina l-livelli massimi ta' residwi (MRLs) huma stipulati fl-Anness II u fil-Parti B tal-Anness III mar-Regolament (KE) Nru 396/2005. Għall-fomesafen, il-metabenztjażuron u t-tetradifon l-MRLs kienu stipulati fil-Parti A tal-Anness III mar-Regolament (KE) Nru 396/2005.
(2)
In-noninklużjoni tal-aldikarb fl-Anness I mad-Direttiva tal-Kunsill 91/414/KEE (2) hija stipulata fid-Deċiżjoni tal-Kunsill 2003/199/KE (3) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007. In-noninklużjoni tal-bromopropilat, il-klorfenvinfos, l-EPTC, l-etjon, il-fomesafen, it-tetradifon u t-triforina hija stipulata fir-Regolament tal-Kummissjoni (KE) Nru 2076/2002/KE (4) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007. In-noninklużjoni tal-endosulfan fl-Anness I mad-Direttiva 91/414/KEE hija stipulata fid-Deċiżjoni tal-Kummissjoni 2005/864/KE (5) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007. In-noninklużjoni tal-fentjon fl-Anness I mad-Direttiva 91/414/KEE hija stipulata fid-Deċiżjoni tal-Kummissjoni 2004/140/KE (6) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007. In-noninklużjoni tal-metabenztjażuron fl-Anness I mad-Direttiva 91/414/KEE hija stipulata fid-Deċiżjoni tal-Kummissjoni 2006/302/KE (7) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2009. In-noninklużjoni tal-metidatjon fl-Anness I mad-Direttiva 91/414/KEE hija stipulata fid-Direttiva tal-Kummissjoni 2004/129/KE (8) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007. In-noninklużjoni tas-simażina fl-Anness I mad-Direttiva 91/414/KEE hija stipulata fid-Deċiżjoni tal-Kummissjoni 2004/247/KE (9) u ċerti Stati Membri ngħataw l-awtorizzazzjoni li jagħtu perjodu ta' konċessjoni li jiskadi mhux iktar tard mill-31 ta' Diċembru 2007.
(3)
Billi l-perjodi ta' konċessjoni skadew, huwa xieraq li l-MRLs ta' dawk is-sustanzi jitbaxxew għal-livell rilevanti ta' determinazzjoni analitika (LOD). Dan ma għandux japplika għal CXLs ibbażati fuq l-użu f'pajjiżi terzi, sakemm dawk is-CXLs ikunu aċċettabbli fir-rigward tas-sigurtà tal-konsumatur. Ma għandux japplika wkoll f'każijiet fejn l-MRLs ikunu ġew stabbiliti speċifikament bħala tolleranzi tal-importazzjoni.
(4)
Il-Kummissjoni talbet lill-Awtorità Ewropea dwar is-Sigurtà fl-Ikel, minn hawn ’il quddiem imsejħa “l-Awtorità”, biex tagħti opinjoni dwar is-CXLs ibbażati fuq l-użu fil-pajjiżi terzi għall-bromopropilat, il-metidatjon u t-triforina, filwaqt li teżamina b'mod partikulari r-riskji għall-konsumatur, u fejn rilevanti, għall-annimali. L-Awtorità tat opinjonijiet motivati dwar dawk is-sustanzi u bagħtithom lill-Kummissjoni u lill-Istati Membri u għamlithom disponibbli għall-pubbliku.
(5)
Fl-opinjoni tagħha tal-31 ta' Mejju 2010 (10) rigward il-bromopropilat l-Awtorità kkonkludiet li s-CXLs eżistenti għall-frott taċ-ċitru, il-frott taż-żerriegħa u l-għeneb ma jistgħux jitqiesu bħala aċċettabbli fir-rigward tal-esponiment tal-konsumatur. Għalhekk l-MRLs attwali għal dawn l-għelejjel għandhom jitbaxxew għal-LOD rilevanti.
(6)
Fl-opinjoni tagħha tal-31 ta' Mejju 2010 (11) rigward il-metidatjon, l-Awtorità kkonkludiet li d-dejta disponibbli ma tappoġġjax l-MRLs eżistenti fir-rigward tal-frott taċ-ċitru, iċ-ċiras, il-ħawħ, l-għanbaqar, iż-żebbuġ, il-basal, it-tadam, il-ħjar, il-kaboċċi tar-ras, il-piżelli nexfin, iż-żerriegħa tar-rapa. iż-żerriegħa tal-ġirasol, il-qamħirrum, it-te, il-frott taż-żerriegħa u l-ananas. Fir-rigward tal-frott taż-żerriegħa u l-ananas, madankollu, l-Awtorità pproponiet MRLs ġodda bbażati fuq id-dejta disponibbli. Fir-rigward tal-piżelli bil-miżwed u l-ħops, l-Awtorità kkonkludiet li l-MRLs eżistenti ma għadhomx jintużaw u ma għadhomx meħtieġa għall-kummerċ internazzjonali. Għalhekk l-MRLs eżistenti għal dawn l-għelejjel kollha għandhom jiġu emendati kif xieraq.
(7)
Fl-opinjoni tagħha tal-31 ta' Mejju 2010 (12) rigward it-triforina l-Awtorità kkonkludiet li d-dejta disponibbli ma tappoġġjax l-MRLs eżistenti għall-frott taż-żerriegħa, il-frott bl-għadma, il-passolina, ir-ribes, il-pjanti tal-familja Cucurbitaceae (bil-qoxra tittiekel), ix-xgħir, il-ħafur, is-segala, il-qamħ u l-ħops. Għalhekk l-MRLs eżistenti għal dawn l-għelejjel għandhom jitbaxxew għal-LOD rilevanti.
(8)
Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, rigward il-ħtieġa li ċerti LODs jiġu adattati. Fir-rigward tal-bromopropilat, l-EPTC, il-fentjon, il-metabenztjażuron, is-simażina, it-tetradifon u t-triforina, dawk il-laboratorji kkonkludew li għal ċerti prodotti bażiċi, l-iżvilupp tekniku jippermetti t-twaqqif ta' LODs iktar baxxi. Barra minn hekk, dawk il-laboratorji taw parir li jiżdied l-LOD għall-aldikarb fil-lewż tas-siġar u l-ħxejjex bil-basla, għall-klorfenvinfos fil-lewż tas-siġar, fil-ħxejjex bil-basla, fiż-żrieragħ taż-żejt u l-frott taż-żejt, għall-endosulfan fil-ħxejjex bil-basla, għall-etjon fil-lewż tas-siġar, il-ħxejjex bil-basla, it-te, il-kafè, l-infużjonijiet erbali u l-kakaw, il-ħops u l-ħwawar, għall-fentjon fil-lewż tas-siġar u l-ħxejjex bil-basla, għall-fomesafen fil-lewż tas-siġar, il-ħxejjex bil-basla, iż-żrieragħ taż-żejt u l-frott taż-żejt, it-te, il-kafè, l-infużjonijiet erbali u l-kakaw, il-ħops u l-ħwawar u għall-metidatjon fil-ħxejjex bil-basla, iż-żrieragħ taż-żejt u l-frott taż-żejt.
(9)
Skont l-opinjonijiet motivati tal-Awtorità u l-parir tekniku ta' dawk il-laboratorji u b'kunsiderazzjoni għall-fatturi rilevanti għas-suġġett inkwistjoni, il-modifikazzjonijiet xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
L-imsieħba kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ dwar l-MRLs il-ġodda u l-kummenti tagħhom ġew ikkunsidrati.
(11)
Għandu jitħalla jgħaddi perjodu raġonevoli ta’ żmien qabel ma l-MRLs modifikati jsiru applikabbli biex il-pajjiżi terzi u l-operaturi tan-negozji tal-ikel jingħataw żmien biex iħejju ruħhom biex jissodisfaw ir-rekwiżiti l-ġodda li se jirriżultaw mill-modifika tal-MRLs.
(12)
Għalhekk, l-Annessi II u III mar-Regolament (KE) Nru 396/2005 għandhom jiġu emendati skont dan.
(13)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament jipprovdi arranġament tranżizzjonali għal prodotti li jkunu ġew prodotti legalment qabel il-modifika tal-MRLs u li għalihom il-mudell tal-Awtorità għall-valutazzjoni tar-riskju akut u kroniku juri li ġie ppreservat livell għoli ta' protezzjoni tal-konsumatur.
(14)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III mar-Regolament (KE) Nru 396/2005 huma emendati skont l-Anness ma' dan ir-Regolament.
Artikolu 2
Fir-rigward tas-sustanzi attivi u l-prodotti elenkati fil-lista li ġejja, ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament, għandu jibqa’ japplika għal prodotti manifatturati legalment qabel il-21 ta' Ottubru 2011.
(a) aldikarb: ċereali;
(b) bromopropilat: sfarġli, ġeli, inbid, żbib, ġjus tat-tadam, tadam ippreservat, fażola, infużjonijiet erbali (fjuri);
(c) klorfenvinfos: faqqiegħ ikkoltivat;
(d) endosulfan: tadam ippreservat, inbid, żbib, ġjus tal-lanġas, ġjus tat-tadam, ġjus tal-għeneb, infużjonijiet erbali (fjuri, weraq, għeruq);
(e) EPTC: biċċiet irqaq tal-patata, patata moqlija, qamħirrum, żerriegħa tal-ġirasol, legumi;
(f) etjon: ġjus tal-ażarol, ġjus taċ-ċerimoja u ġjus tal-gwava, għads, rimi tal-pjanta tal-bambù, ħwawar imnixxfa (salvja, rosmarin, sagħtar, ħabaq, weraq tar-rand u stragun);
(g) fentjon: żejt taż-żebbuġa;
(h) fomesafen: fażola u piżelli (bil-miżwed u mingħajru, żrieragħ tal-ħaxix imnixxfa), fażola tas-sojja;
(i) metabenztjażuron: il-ħxejjex kollha;
(j) metidatjon: il-frott u l-ħaxix kollu barra l-frott taċ-ċitru; piżelli mnixxfa, qamħirrum, sorgu, żerriegħa tal-ġirasol u żerriegħa tar-rapa;
(k) simażina: il-frott u l-ħxejjex kollha, iż-żrieragħ tal-ħaxix imnixxfa, iż-żrieragħ taż-żejt u l-frott taż-żejt, iċ-ċereali;
(l) tetradifon: inbid, żbib, żerriegħa tal-ħaxix imnixxfa;
(m) triforina: il-frott u l-ħxejjex kollha barra l-frott taż-żerriegħa;
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-21 ta' Ottubru 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Marzu 2011.

Labels: 7
0
17
6